**SEM 100 LET:   
*OB ZAKLJUČKU PRAZNIČNEGA LETA …***  
  
V letu 2023 smo obeleževali 100-letnico ustanovitve Slovenskega etnografskega muzeja (SEM), najstarejše etnološke ustanove v Sloveniji. Začetki osrednjega slovenskega etnološkega muzeja so povezani z leta 1821 ustanovljenim Kranjskim deželnim muzejem (današnji Narodni muzej Slovenije), v okviru katerega je bil leta 1921 ustanovljen Etnografski inštitut, leta 1923 pa se je osamosvojil v Kraljevi etnografski muzej, predhodnika današnjega muzeja.

V prazničnem letu smo za obiskovalce pripravili bogat program razstav in dogodkov. Med drugim smo postavili prvi del nove stalne razstave *Človek in čas: Prvih 100*, izšla je monografija o muzeju *Slovenski etnografski muzej: Prvih sto*. Leto je bilo obarvano tudi mednarodno: SEM je gostoval v tujini (Frankfurt, Berlin), tuji muzeji so gostovali pri nas (Španija, Poljska, …), stkali smo nove vezi. Po desetletjih prizadevanj smo izpeljali projekt restavriranja modela hiše in okrasnih sten iz Skuškove zbirke s kitajskimi strokovnjaki iz Prepovedanega mesta. SEM je bil pomembno vključen v sprejem Zakona o ohranjanju in razvoju rokodelstva. Leto je zaznamovalo tudi obeleževanje 20-letnice Unescove konvencije o varstvu nesnovne kulturne dediščine.   
Jubilejno leto je potekalo pod sloganom *SEM 100 let: Praznujmo skupa*j!. In tako – skupaj, smo praznovali tudi na osrednjem prazničnem dogodku ob vstopu v poletje, ko je SEM na ploščadi pred muzejem in v muzeju pripravil kulturni program za najširšo javnost. Saj to navsezadnje SEM je: *muzej o ljudeh za ljudi*. Ob izteku dneva smo tako upihnili sveče na torti in nazdravili v več kot 1.500-glavi množici.

Številčen obisk, razvejana in barvita paleta razstav in dogodkov, zadovoljstvo obiskovalcev v Trgovini SEM, v Tkalskem in Lončarskem ateljeju SEM ter Kavarni SEM in bogata raziskovalna ter restavratorska dejavnost dokazujejo, da je SEM živ in odprt muzej.

Hvala obiskovalcem, kolegom muzealcem, partnerjem za podporo in dobro obiskanost v letu, ko smo praznovali pod sloganom *SEM 100 let: Praznujmo skupaj!*, pa tudi v prihodnje.   
  
Veselimo se srečanj z vami v novem stoletju!

Natalija Polenec   
direktorica  
Slovenski etnografski muzej